ก.ล.ต.เล็งปรับเกณฑ์คุมเข้มการทำธุรกรรมบจ. เน้นคุ้มครองผู้ลงทุน-ไม่เพิ่มภาระทางการเงิน
ก.ล.ต.เล็งปรับเกณฑ์คุมเข้มการทำธุรกรรมบจ. เน้นคุ้มครองผู้ลงทุน-ไม่เพิ่มภาระทางการเงิน
28 มี.ค. 2562

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดรับฟังความคิดเห็นการปรับปรุงเกณฑ์การทำรายการที่มีนัยสำคัญและรายการที่เกี่ยวโยงกัน เพื่อให้มีความชัดเจน ครอบคลุมการทำรายการที่มีความหลากหลายและซับซ้อนจากรูปแบบการทำธุรกิจใหม่ ๆ รวมทั้งปรับปรุงนิยามที่เกี่ยวข้องเพื่อให้เกิดความสอดคล้องกัน โดยคำนึงถึงการคุ้มครองผู้ลงทุนในระดับที่เหมาะสมและไม่เป็นภาระเกินสมควรแก่บริษัทจดทะเบียน
โดยปัจจุบันการทำรายการต่าง ๆ ของบริษัทจดทะเบียนมีความหลากหลายและซับซ้อนมากขึ้นตามภาวะเศรษฐกิจและอุตสาหกรรมที่เปลี่ยนไป ขณะที่หลักเกณฑ์ที่มีอยู่อาจไม่ครอบคลุมการทำรายการบางอย่าง หรือบางกรณีไม่สามารถนำมาบังคับใช้กับการทำรายการได้ เช่น การทำรายการให้ความช่วยเหลือทางการเงินแก่บุคคลภายนอก ซึ่งไม่ใช่ธุรกิจปกติของบริษัทจดทะเบียน ทำให้ผู้ถือหุ้นไม่มีส่วนร่วมในการตัดสินใจ
ทั้งนี้ ก.ล.ต. จึงมีแนวคิดปรับปรุงเกณฑ์การทำรายการที่มีนัยสำคัญและรายการที่เกี่ยวโยงกัน รวมทั้งนิยามที่เกี่ยวข้อง เพื่อให้มีความชัดเจนและมีความยืดหยุ่นมากขึ้น โดยอ้างอิงแนวทางกำกับของต่างประเทศ และนำมาปรับใช้ให้เหมาะสมกับประเทศไทย โดยคำนึงถึงการคุ้มครองผู้ลงทุนในระดับที่เหมาะสมและไม่เป็นภาระเกินสมควรแก่บริษัทจดทะเบียน
โดยการเสนอปรับปรุงหลักเกณฑ์ดังกล่าว เช่น ปรับปรุงขนาดของรายการที่ต้องขออนุมัติจากผู้ถือหุ้น เพิ่มเติมรายการให้ความช่วยเหลือทางการเงินเป็นรายการที่ต้องปฏิบัติตามเกณฑ์การทำรายการที่มีนัยสำคัญ ยกเลิกการแบ่งประเภทรายการที่เกี่ยวโยงกัน เพื่อให้อยู่ภายใต้เกณฑ์เดียวกันให้มากที่สุด และปรับปรุงนิยาม “ผู้ถือหุ้นรายใหญ่” โดยให้พิจารณา “จำนวนสิทธิออกเสียง” แทน “จำนวนหุ้นที่จำหน่ายได้แล้วทั้งหมด” เพื่อให้สะท้อนอำนาจควบคุมกิจการอย่างแท้จริง
ทั้งนี้ ก.ล.ต. ได้เผยแพร่เอกสารรับฟังความคิดเห็นในเรื่องดังกล่าวไว้ที่เว็บไซต์ ก.ล.ต. www.sec.or.th/hearing ผู้ที่เกี่ยวข้องและผู้สนใจสามารถแสดงความคิดเห็นได้ที่เว็บไซต์ หรือโทรสาร 0-2263-6099 หรือทาง e-mail [email protected] จนถึงวันที่ 27 พฤษภาคม 2562
 